《博鸡》
宋代·周南

庆元夏四月，所至喧博鸡。
小市车不通，引首望其逵。
鸡笼三尺高，鸡价千钱提。
苦云输钱少，取取斗样归。
小儿博手短，颠走歌呼齐。
搜携遍村墅，往往空其栖。
或买鹅代之，亦取鸡为辞。
仆夫告我言，官人那未知。
聚呶已跨日，来初知为谁。
余无五行学，觉有纤芥疑。
老距不可臛，利觜长安施。
更讶十钱片，一博多得之。
归寻故老问，始云眼见希。
因之互猜愕，传来又夸毗。
或谓近鸡祸，或言鸡者饥。
岁行将在酉，事应恐在兹。
圣明攸好德，百祲潜光辉。
蠢兹朱衣者，万万不关时。
但疑一种类，争雄无兼雌。
更恐坊市内，相望野鸡啼。
岂将有微沴，神者预启其。
乖风感乖气，朗鉴尚表微。
人言良过矣，邦禁亦未非。
我欲效风人，聊赋博鸡诗。